**ԱՄՓՈՓԱԹԵՐԹ**

**«ՍՊԱՌՈՂԱԿԱՆ ԿՐԵԴԻՏԱՎՈՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ, «ԱՐԺՈՒԹԱՅԻՆ ԿԱՐԳԱՎՈՐՄԱՆ ԵՎ ԱՐԺՈՒԹԱՅԻՆ ՎԵՐԱՀՍԿՈՂՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ ԵՎ «ՎԱՐԿԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ՀՀ ՕՐԵՆՔՆԵՐԻ ՆԱԽԱԳԾԵՐԻ**

|  |  |  |  |
| --- | --- | --- | --- |
| **N** | **Առաջարկության հեղինակ** | **Առաջարկության բովանդակությունը** | **Կենտրոնական բանկի դիրքորոշումը** |
| 1 | ՀՀ ֆինանսների նախարարություն, 01/29/15973-18, 04.09.2018թ. | 1. «Սպառողական կրեդիտավորման մասին» ՀՀ օրենքի նախագծի (այսուհետ՝ Նախագիծ) 1-ին հոդվածից առաջարկում ենք հանել «ինչպես նաև սույն օրենքով սպառողին վերաբերվող բոլոր դրույթները» բառերը, քանի որ օրենքի տարածումն արդեն իսկ ենթադրում է դրանով ամրագրված բոլոր դրույթների տարածումը, ուստի չկա լրացուցիչ մասնավորեցման կարիք:  2. Նախագծի 4-րդ հոդվածով նախատեսվող՝ «Սպառողական կրեդիտավորման մասին» ՀՀ օրենքի 17-րդ հոդվածի 3-րդ մասի նոր խմբագրության 2-րդ նախադասության «սահմանված» բառից հետո անհրաժեշտ է ավելացնել «տեղեկատվությունը» բառը՝ նախադասության իմաստային ամբողջականությունն ապահովելու համար:  3. «Արժութային կարգավորման և արժութային վերահսկողության մասին» Հայաստանի Հանրապետության օրենքում փոփոխություններ կատարելու մասին» և «Վարկային կազմակերպությունների մասին» ՀՀ օրենքում փոփոխություն կատարելու մասին» ՀՀ օրենքների նախագծերի վերաբերյալ դիտողություններ և առաջարկություններ չունենք: | 1. Ընդունվել է և Նախագծում կատարվել է համապատասխան փոփոխությունը:  2. Ընդունվել է և Նախագծում իրականացվել է համապատասխան փոփոխությունը:  3. Ընդունվել է ի գիտություն: |
| 2. | ՀՀ տնտեսական զարգացման և ներդրումների նախարարություն, 01/17.2/7091-18, 04.09.2018թ. | Դիտողություններ և առաջարկություններ չկան: | Ընդունվել է ի գիտություն: |
| 3. | ՀՀ արդարադատության նախարարություն  01/14/623925-18, 03.10.2018 | 1. ««Սպառողական կրեդիտավորման մասին» Հայաստանի Հանրապետության օրենքում փոփոխություններ կատարելու մասին» Հայաստանի Հանրապետության օրենքի նախագծի (այսուհետ՝ նախագիծ) 1-ին, 2-րդ, 4-րդ հոդվածներից անհրաժեշտ է հանել «հետևյալ բովանդակությամբ» բառերը՝ համաձայն «Նորմատիվ իրավական ակտերի մասին» Օրենքի 33-րդ հոդվածի պահանջների:   2. ««Սպառողական կրեդիտավորման մասին» ՀՀ օրենքում փոփոխություններ կատարելու մասին» ՀՀ օրենքի նախագծի 1-ին հոդվածով նախատեսվում է «Սպառողական կրեդիտավորման մասին» ՀՀ օրենքի 1-ին հոդվածի 2-րդ մասը շարադրել այնպես, որ օրենքը տարածվի մինչև 5.000.000 դրամ գումարի չափով և (կամ) դրան համարժեք արտարժույթով տրամադրված գյուղատնտեսական նշանակության կրեդիտների վրա, ինչպես նաև «Փոքր և միջին ձեռնարկատիրության պետական աջակցության մասին» ՀՀ օրենքով սահմանված՝ գերփոքր, փոքր և միջին ձեռնարկատիրություններին տրամադրված կրեդիտների վրա, եթե այլ բան նախատեսված չէ սույն օրենքով և/կամ այլ իրավական ակտերով:  Տվյալ կարգավորումից հետևում է, որ նախագծի հեղինակը հնարավոր է համարում օրենքի գործողության շրջանակ նաև այլ սուբյեկտների նախատեսումը կամ արդեն իսկ նախատեսված սուբյեկտների բացառումը, ինչպես նաև կրեդիտի չափի փոփոխությունը օրենսդրական ակտերից բացի նաև այլ իրավական ակտերով, այդ թվում՝ ոչ նորմատիվ:  Կարծում ենք, որ բացի օրենսդրական ակտերից այլ իրավական ակտերով չեն կարող նախատեսվել օրենքի տվյալ կարգավորումից տարբերվող այլ կարգավորումներ, մանավանդ օրենքի այն հոդվածի կապակցությամբ, որը սահմանում է այդ օրենքի գործողության շրջանակը: Ուստի այլ իրավական ակտով չի կարող սահմանվել մեկ այլ օրենքի կարգավորման առարկան:  Բացի այդ համեմատելով նախագծի կարգավորումը օրենքի գործող կարգավորման հետ՝ կարծում ենք՝ առավել արդարացի է այս առումով գործող կարգավորումը: Ուստի նախագծի 1-ին հոդվածից անհրաժեշտ է հանել «եթե այլ բան նախատեսված չէ օրենքով և/կամ այլ իրավական ակտերով» արտահայտությունը, փոխարենը սահմանել՝ «եթե այլ բան նախատեսված չէ օրենքով» արտահայտությունը:  3. Նախագծի 1-ին հոդվածով նախատեսվում է օրենքի կարգավորման շրջանակ ներառել նաև «Փոքր և միջին ձեռնարկատիրության պետական աջակցության մասին» ՀՀ օրենքով նախատեսված գերփոքր, փոքր և միջին ձեռնարկատիրություններին: Այս առնչությամբ պետք է նշել, որ «Փոքր և միջին ձեռնարկատիրության պետական աջակցության մասին» ՀՀ օրենքին հայտնի չէ «ձեռնարկատիրության»՝ որպես «իրավունքի սուբյկետի» հասկացությունը: Նշված օրենքի 1-ին հոդվածում կիրառվում է «փոքր և միջին ձեռնարկատիրության սուբյեկտ» արտահայտությունը: Իսկ նախագծի 1-ին հոդվածով նախատեսված կարգավորումն այն մասին, որ «գերփոքր, փոքր և միջին ձեռնարկատիրությունները» դրանք նույն «ՓՄՁ սուբյեկտներ»-ն են, չի համապատասխանում «Փոքր և միջին ձեռնարկատիրության պետական աջակցության մասին» ՀՀ օրենքի 1-ին և 2-րդ հոդվածներին, որոնց համաձայն ՓՄՁ սուբյեկտները գերփոքր, փոքր և միջին առևտրային կազմակերպություններն ու անհատ ձեռնարկատերերն են, իսկ ՓՄՁ-ն փոքր և միջին ձեռնարկատիրությունն է՝ որպես գործունեության ոլորտ:  Բացի այդ նախագիծն ըստ էության ներքին հակասություն է պարունակում՝ իր 1-ին և 2-րդ հոդվածներում կիրառված «ՓՄՁ սուբյեկտ»-ների հետ կապված: Այսպես, եթե նախագծի 1-ին հոդվածում «ՓՄՁ սուբյկետ»-ը բնորոշվում է որպես գերփոքր, փոքր և միջին ձեռնարկատիրություն, ապա նույն արտահայտությունը նախագծի 2-րդ հոդվածում բնորոշվում է որպես գերփոքր, փոքր և միջին առևտրային կազմակերպություններ և անհատ ձեռնարկատերեր: Այսինքն՝ նախագծի 1-ին հոդվածում կիրառված «ՓՄՁ սուբյեկտ»-ի բնորոշումը չի համապատասխանում ինչպես «Փոքր և միջին ձեռնարկատիրության պետական աջակցության մասին» ՀՀ օրենքին, այնպես էլ նախագծի 2-րդ հոդվածին:  Ուստի նախագծի 1-ին հոդվածում «ձեռնարկատիրություններին» բառն անհրաժեշտ է փոխարինել «առևտրային կազմակերպություններին և անհատ ձեռնարկատերերին» բառերով:  Նույն դիտողությունը վերաբերում է նաև ««Արժութային կարգավորման և արժութային վերահսկողության մասին» Հայաստանի Հանրապետության օրենքում փոփոխություններ կատարելու մասին» ՀՀ օրենքի նախագծի 1-ին հոդվածին, ինչպես նաև ««Վարկային կազմակերպությունների մասին» ՀՀ օրենքում փոփոխություն կատարելու մասին» ՀՀ օրենքի նախագծի 1-ին հոդվածին:  4. Նախագծի 4-րդ հոդվածում անհրաժեշտ է որպես հիշյալ հոդվածի մաս համարակալել նաև Օրենքի 17-րդ հոդվածի 2-րդ մասում կատարվող փոփոխությունը:  5. Նախագծի 2-րդ հոդվածով սահմանվում է այն անձանց շրջանակը, որոնք կարող են լինել «սպառող»՝ «Սպառողական կրեդիտավորման մասին» ՀՀ օրենքով:  Այս կապակցությամբ պետք է նշել, որ տվյալ օրենքի նպատակը Հայաստանի Հանրապետությունում սպառողական կրեդիտավորման պայմանագրերի կողմ համարվող կամ սպառողական կրեդիտավորումից օգտվելու ցանկություն ունեցող սպառողների իրավունքների պաշտպանությունն է: Եթե օրենքի գործող կարգավորմամբ սպառող է հանդիսացել միայն քաղաքացին, այսինքն՝ ֆիզիկական անձը, ապա նախագծի համաձայն սպառող է հանդիսանում նաև ձեռնարկատիրական գործունեության սուբյեկտը, այդ թվում՝ իրավաբանական անձը:  Ընդ որում պետք է նշել, որ գործող կարգավորման համաձայն օրենքը «սպառող»-ի տակ հասկանում էր ոչ միայն ձեռնարկատիրական գործունեության հետ չկապված ՝ ապրանքների ձեռքբերման կամ պատվիրման նպատակով կրեդիտ ստացող ֆիզիկական անձանց, այլ նաև ձեռնարկատիրական գործունեություն իրականացնելու նպատակով գյուղատնտեսական նշանակության կրեդիտ ստացող քաղաքացիներին:  Մինչդեռ նախագծի 2-րդ հոդվածով նախատեսված՝ օրենքի 2-րդ հոդվածի 1-ին մասի 6-րդ կետի բ) կետի համաձայն սպառող է համարվում որ միայն գյուղատնտեսական նշանակության կրեդիտ ստացող ֆիզիկական անձը, այլև անհատ ձեռնարկատերը:  ՀՀ քաղաքացիական օրենսգրքի 26-րդ հոդվածի 2-րդ մասի համաձայն քաղաքացիներն առանց պետական գրանցման կամ հաշվառման (առանց իրավաբանական անձ կազմավորելու կամ անհատ ձեռնարկատեր հաշվառվելու) իրավունք ունեն զբաղվելու ձեռնարկատիրական գործունեությամբ, եթե օրենքով սահմանված կարգով հաշվառվել են հարկային մարմնում և ստացել են արտոնագիր կամ գյուղատնտեսական արտադրանք արտադրելու նպատակով կնքել են համատեղ գործունեության պայմանագիր, ինչպես նաև օրենքներով սահմանված այլ դեպքերում: Այստեղից բխում է, որ գյուղատնտեսական արտադրանք արտադրելու նպատակով քաղաքացիները կարող են զբաղվել ձեռնարկատիրական գործունեությամբ առանց հաշվառվելու որպես անհատ ձեռնարկատեր, եթե կնքել են համատեղ գործունեության պայմանագիր գյուղատնտեսական արտադրանք արտադրելու նպատակով: Այսինքն՝ վերոնշյալ դեպքում նրանք արդեն իսկ հանդիսանում են անհատ ձեռնարկատեր օրենքի ուժով և առանց հաշվառման:  Այդ պատճառով անհասկանալի է նախագծով նախատեսված «գյուղատնտեսական նշանակության կրեդիտ ստացող ֆիզիկական անձ կամ անհառ ձեռնարկատեր» արտահայտությունը: Եթե դրա տակ նկատի են ունեցվել ՀՀ քաղաքացիական օրենսգքրի 26-րդ հոդվածի 2-րդ մասով նախատեսված գյուղատնտեսական արտադրանք արտադրող, ձեռնարկատեր հանդիսացող քաղաքացիները, ապա նրանք արդեն իսկ հանդիսանում են անհատ ձեռնարկատերեր, ինչպես հիմնավորվեց վերը: Այս կապակցությամբ անորոշություն է առաջացնում «գյուղատնտեսական նշանակության կրեդիտ ստացող ֆիզիկական անձ կամ անհառ ձեռնարկատեր» արտահայտության «անհատ ձեռնարկատեր» արտահայտությունը, ուստի գտնում ենք, որ այն պետք է հանվի՝ հաշվի առնելով այն հանգամանքը, որ «անհատ ձեռնարկատերերի» մասին արդեն իսկ նշվում է նույն նախագծի նախագծի 2-րդ հոդվածով նախատեսված՝ օրենքի 2-րդ հոդվածի 1-ին մասի 6-րդ կետի գ) կետով:  6. Նախագծի 4-րդ հոդվածով նախատեսվում է ուժը կորցրած ճանաչել օրենքի 17-րդ հոդվածի 4-րդ մասը, որի համաձայն եթե պարտադիր ներկայացման տեղեկատվությունն սպառողին պետք է հանձնվի բանկի տարածքում, ապա բանկը պարտավոր է առնվազն 3 տարի թղթային կամ էլեկտրոնային կրիչի վրա պահպանել սպառողի կողմից չպահանջված տեղեկատվությունը:  Սակայն նշված փոփոխության հիմնավորումը նախագծին կցված հիմնավորման մեջ առկա չէր: Ուստի գտնում ենք, որ անհրաժեշտ է հիմնավորել օրենքի 17-րդ հոդվածի 4-րդ մասն ուժը կորցրած ճանաչելու անհրաժեշտությունը:  7. ««Արժութային կարգավորման և արժութային վերահսկողության մասին» Հայաստանի Հանրապետության օրենքում փոփոխություններ կատարելու մասին» և ««Վարկային կազմակերպությունների մասին» Հայաստանի Հանրապետության օրենքում փոփոխություններ կատարելու մասին» Հայաստանի Հայաստանի Հանրապետության օրենքների նախագծերի 1-ին հոդվածներից անհրաժեշտ է հանել «հետևյալ բովանդակությամբ» բառերը՝ համաձայն «Նորմատիվ իրավական ակտերի մասին» Օրենքի 33-րդ հոդվածի պահանջների: | 1. Ընդունվել է և Նախագծում կատարվել է համապատասխան փոփոխություններ: 2. Ընդունվել է և Նախագծում կատարվել է համապատասխան փոփոխությունը: 3. Ընդունվել է և Նախագծում կատարվել է համապատասխան փոփոխությունը: 4. Ընդունվել է և Նախագծում կատարվել է համապատասխան փոփոխությունը: 5. Ընդունվել է: Առաջարկը բանավոր քննարկվել է առաջարկի հեղինակի հետ, հոդվածը խմբագրվել է արդարադատության նախարարության համար ընդունելի տարբերակով: 6. Ընդունվել է: Առաջարկը բանավոր քննարկվել է առաջարկի հեղինակի հետ, որի հիման վրա ներկայացվել են Հոդվածի 4-րդ մասն ուժը կորցրած ճանաչելու մասին հիմնավորումները, որոնք ընդունելի են արդարադատության նախարարության համար: Մասնավորապես, քանի որ Նախագծի ընդունումից հետո կրեդիտավորողները պարտավոր են լինելու պարտադիր ներկայացման տեղեկատվությունը փոստով, էլեկտրոնային կապի միջոցով կամ էլեկտրոնային այլ միջոցով ուղարկել կրեդիտ ստացողին, ապա այդ տեղեկատվությունը պահելու անհրաժեշտությունը բացակայում է: Սա գործելու է նաև այն դեպքում, եթե տեղեկատվություն ստացողը ընտրի կրեդիտավորողի տարածքում ստանալու տարբերակը: 7. Ընդունվել է և Նախագծում կատարվել է համապատասխան փոփոխությունը: |
| 4. | [www.e-draft.am](http://www.e-draft.am) միասնական կայք | Դիտողություններ և առաջարկություններ չկան: | Ընդունվել է ի գիտություն: |